|  |  |
| --- | --- |
| **Názov účtovnej jednotky** | OBEC ROSINA, č. 167, 013 22 Rosina |
| **Názov vnútornej smernice** | **Vnútorná smernica o niektorých opatreniach súvisiacich s oznamovaním protispoločenskej činnosti** |
| **Prílohy** | 2/2 |
| **Číslo smernice** | 01/2015 |
| **Dátum nadobudnutia účinnosti** | 01.07.2015 |  |
| **Spracovateľ smernice** | Ing. Mária Ciglanová, hlavná kontrolórka obce |  |
| **Dátum vypracovania** | 26.06.2015 |  |
| **Schválil** | Ing. Jozef Machyna, starosta obce |  |
| **Dátum schválenia** | 30.06.2015 |  |

*Zákon č. 307/2014 Z .z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov uložil zamestnávateľom povinnosť vydať vnútorný predpis, v ktorom určí podrobnosti podľa § 11 ods. 8 zákona. Súčasne určuje, že v obci zodpovednou osobou podľa § 11 ods. 3 zákona je hlavný kontrolór.*

*Strana 1/6*

**Vnútorná smernica Obce Rosina**

**o niektorých opatreniach súvisiacich s oznamovaním protispoločenskej činnosti**

Starosta Obce Rosina v súlade s § 11 ods. 8 zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov (ďalej len „zákon“) vydáva túto „**Vnútornú smernicu o niektorých opatreniach súvisiacich s oznamovaním protispoločenskej činnosti ( ďalej len „smernica“).**

**Článok 1**

**Úvodné ustanovenie**

1. Táto smernica upravuje podrobnosti o vnútornom systéme vybavovania podnetov podľa zákona (ďalej len „podnet“) u zamestnávateľa Obec Rosina ( ďalej len „obec“) a  organizácii v  jej zriaďovateľskej pôsobnosti Základná škola s materskou školou Rosina (ďalej „škola“).

2. Smernica je záväzná pre všetkých zamestnancov obce a školy.

**Článok 2**

**Vymedzenie pojmov**

1. **Oznamovateľom** je v zmysle § 2 ods. 1 písm. a) zákona fyzická osoba, ktorej zamestnávateľom je obec alebo škola, a ktorá v dobrej miere urobí oznámenie, podanie alebo podnet o páchaní protispoločenskej činnosti protiprávnym konaním svojho zamestnávateľa.

2. **Podnetom je** v zmysle § 2 ods. 1 písm. d) zákona

1. oznámenie vrátane anonymného oznámenia, ktorým sa rozumie uvedenie skutočností, o ktorých sa fyzická osoba dozvedela v súvislosti s výkonom svojho zamestnania, povolania, postavenia alebo funkcie, a ktoré môžu významnou mierou prispieť alebo prispelo k objasneniu závažnej protispoločenskej činnosti alebo k zisteniu alebo usvedčeniu jej páchateľa,
2. neanonymné podanie fyzickej osoby o inej protispoločenskej činnosti, ako je závažná protispoločenská činnosť, o ktorej sa osoba dozvedela v súvislosti s výkonom svojho zamestnania alebo funkcie.

3. **Anonymným podnetom** sa rozumie podnet, v ktorom nie je uvedené meno, priezvisko a adresa pobytu osoby, ktorá podnet podáva.

4. **Závažnou protispoločenskou**  činnosťou sú protiprávne konania uvedené v §2 ods. 1 písm. c) zákona.

*Strana 2/6*

**Článok 3**

**Poskytovanie ochrany**

1. Pri oznámení závažnej protispoločenskej činnosti, ktorá je trestným činom, je možné podať žiadosť o poskytnutie ochrany prokurátorovi.

2. Pri oznámení protispoločenskej činnosti, ktorá je správnym deliktom, je možné podať žiadosť o poskytnutie ochrany orgánu, ktorý správny delikt prejednáva.

3. Ak správny orgán zistí, že osoba, ktorá podala žiadosť o poskytnutie ochrany je oznamovateľom, ohlási to Inšpektorátu práce, zamestnávateľovi a oznamovateľovi. Oznamovateľ sa stáva chráneným oznamovateľom.

**Článok 4**

**Vnútorný systém vybavovania podnetov**

1. **Zodpovednou osobou** na plnenie úloh podľa zákona je určená pre obec, ktorá je zamestnávateľom ako aj orgánom verejnej moci **hlavná kontrolórka obce**.

2. Zodpovedná osoba plní úlohy aj vo vzťahu k rozpočtovej organizácii zriadenej obcou – ku škole.

**Článok 5**

**Spôsoby podávania podnetov**

1. Podnet možno podať písomne, ústne do záznamu, elektronickou poštou alebo poštou.

2. Písomný podnet sa podáva osobne zodpovednej osobe obce alebo do podateľne obce v uzatvorenej obálke s označením *„Neotvárať – podnet pre hlavnú kontrolórku“.*

3. Podanie podnetu ústnou formou do záznamu možno uskutočniť prostredníctvom zodpovednej osoby.

4. Podanie podnetu elektronickou formou je možné uskutočniť na adresu: **maria.ciglanova@rosina.sk**.

5. Podanie podnetu poštou sa podáva na adresu Hlavná kontrolórka obce, Obec Rosina, Rosina 167, 013 22. Podnety v uzatvorenej obálke by mali mať označenie „Neotvárať – podnet pre hlavnú kontrolórku“.

6. Podnety doručené prostredníctvom elektronickej pošty alebo pošty inému zamestnancovi obce, odlišnému od zodpovednej osoby, je tento zamestnanec povinný bezodkladne postúpiť na vybavenie zodpovednej osobe.

*Strana 3/6*

**Článok 6**

**Preverovanie podnetov a oprávnenia zodpovednej osoby**

1. Pri prešetrovaní podnetu sa vychádza z jeho obsahu, bez ohľadu na jeho označenie.

2. Ak z obsahu podania vyplýva, že podnetom je iba časť tohto podania, podľa tejto smernice sa prešetrí len príslušná časť podania. Zvyšné časti podania sa vybavia podľa režimu, pod ktorý spadajú (napr. zákon č. 9/2009 Z. z. o sťažnostiach v znení neskorších predpisov).

3. Pokiaľ z obsahu podania vyplýva, že nejde o podnet podľa tejto smernice, ale na vybavenie podania je príslušný iný orgán, zodpovedná osoba podanie bezodkladne postúpi tomuto orgánu. O tejto skutočnosti bezodkladne informuje oznamovateľa podnetu.

4. Zodpovedná osoba má lehotu na vybavenie každého podnetu 90 dní od jeho prijatia. Lehotu možno predĺžiť o ďalších 30 dní s tým, že pri neanonymných podnetoch sa dôvod predloženia oznámi osobe, ktorá podala podnet.

5. V prípade potreby doplnenia alebo spresnenia údajov uvedených v podnete zodpovedná osoba bez zbytočného odkladu vyzve oznamovateľa podnetu na jeho doplnenie alebo spresnenie s určením lehoty na uskutočnenie tohto úkonu.

6. Zodpovedná osoba je oprávnená v potrebnom rozsahu písomne vyzvať oznamovateľa podnetu, dotknutého zamestnanca, či dotknutého štatutárneho zástupcu obce alebo školy, resp. aj ktoréhokoľvek iného zamestnanca, na spoluprácu pri preverovaní podnetu spolu s určením primeranej lehoty na poskytnutie súčinnosti.

7. Pokiaľ podnet smeruje voči konkrétnemu zamestnancovi alebo štatutárnemu zástupcovi obce alebo školy, zodpovedná osoba bez zbytočného odkladu oboznámi dotknutého zamestnanca alebo štatutárneho zástupcu s obsahom podnetu a umožní mu vyjadriť sa k nemu, ako aj predložiť doklady, písomnosti či iné informácie potrebné na spoľahlivé preverenie veci. V prípade, že z informácií, ktoré sú súčasťou alebo prílohou podnetu, možno vyvodiť totožnosť oznamovateľa podnetu, zodpovedná osoba s takýmito informáciami dotknutého zamestnanca ani štatutárneho zástupcu neoboznámi, ale vyzve ho len na uvedenie, resp. predloženie skutočností nevyhnutných na spoľahlivé preverenie podnetu.

8. Oprávnenia zodpovednej osoby pri preverovaní podnetov sú stanovené v § 13 ods. 1 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

9. Z preverovania podnetu je zodpovedná osoba vylúčená v nasledujúcich prípadoch:

a) pokiaľ podnet smeruje priamo voči zodpovednej osobe,

b) pokiaľ, vzhľadom na skutočnosti uvádzané v podnete alebo okolnosti prípadu, možno mať

pochybnosti o nezaujatosti zodpovednej osoby vzhľadom na pomer zodpovednej osoby k

preverovanej veci, k oznamovateľovi podnetu alebo k iným dotknutým stranám, ktorých sa

podnet tiež priamo alebo nepriamo dotýka.

10. Podanie podnetu sa nesmie stať podnetom ani dôvodom na vyvodzovanie dôsledkov, ktoré by oznamovateľovi podnetu spôsobili akúkoľvek ujmu.

11. Pokiaľ sa v prípade preverovania podnetu preukáže, že došlo k spáchaniu trestného činu, zodpovedná osoba je túto skutočnosť povinná oznámiť orgánom činným v trestnom.

*Strana 4/6*

**Článok 7**

**Zachovanie mlčanlivosti o totožnosti osoby, ktorá podala podnet**

1. Pri preverovaní neanonymných podnetov je povinnosť zachovávať mlčanlivosť o totožnosti osoby, ktorá podala podnet a povinnosť na ochranu osobných údajov podľa zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov. Táto povinnosť sa vzťahuje na zodpovednú osobu a osobu, ktorá sa z mohla oboznámiť s podnetom z dôvodu uvedeného v článku 5 ods. 6 tejto smernice.

2. Každý, komu je totožnosť fyzickej osoby, ktorá podala podnet, známa, je povinný o nej zachovávať mlčanlivosť.

**Článok 8**

**Evidovanie podnetov**

1. Evidenciu podnetov vedie zodpovedná osoba v podacej knihe, ktorá je zriadená na tento účel.

2. V podacom denníku sa uvedie meno, priezvisko a adresa oznamovateľa podnetu. V prípade anonymného podnetu sa uvedie poznámka, že ide o anonymný podnet. Zaeviduje sa predmet podnetu, výsledok preverovania podnetu a dátum skončenia podnetu.

3. Každý podnet po zaevidovaní bude opatrený prezenčnou pečiatkou, číslom spisu, dátumom doručenia, skartačnou značkou, uvedie sa počet príloh a meno zodpovednej osoby.

**Článok 9**

**Oboznámenie osoby, ktorá podala podnet, s výsledkom jeho preverenia**

1. O výsledku preverenia podnetu spíše zodpovedná osoba písomný záznam, v ktorom zhrnie skutočnosti, ktoré uvádza oznamovateľ podnetu, a zároveň sa vyjadrí ku každej skutočnosti, to z hľadiska preverenia pravdivosti tvrdených skutočností a z hľadiska posúdenia ich právnej relevancie vo vzťahu k možnému naplneniu prvku protiprávnosti.

2. Výsledok preverenia podnetu vo forme písomného záznamu je zodpovedná osoba povinná zaslať oznamovateľovi podnetu najneskôr do 10 dní od jeho preverenia. Dňom skončenia preverenia podnetu sa rozumie deň skončenia kontroly podľa § 22 ods. 1 a 2 č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

*Strana 5/6*

**Článok 10**

**Spracúvanie osobných údajov uvedených v podnete**

1. Na účely vedenia evidencie podnetov obce je zodpovedná osoba oprávnená spracúvať osobné údaje fyzickej osoby, ktorá podala podnet (ďalej len „dotknutej osoby“) v rozsahu: meno, priezvisko a adresa pobytu dotknutej osoby.

2. Osobné údaje podľa odseku 1 sú spracúvané bez súhlasu dotknutej osoby za účelom ich využitia pre potreby poštového styku s dotknutou osobou.

3. Osobné údaje evidované v knihe podnetov fyzických osôb o protispoločenskej činnosti sa zlikvidujú bezodkladne po uplynutí doby podľa § 12 zákona.

4. Ďalšie podrobnosti o spracúvaní osobných údajov sú ustanovené v osobitnom predpise, ktorým je zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov.

**Článok 11**

**Záverečné ustanovenie**

1. S touto smernicou sú oboznámení všetci zamestnanci obce a školy, o čom je vedená prezenčná listina.

2. Označenie zodpovednej osoby a spôsoby podávania podnetov sú zverejnené a pre všetkých zamestnancov prístupné obvyklým a bežne dostupným spôsobom – na internetovej stránke obce a na každom pracovisku na nástenke.

3. Táto vnútorná smernica platí od 01.07.2015.

V Rosine dňa 30.06.2015

**Ing. Jozef Machyna**

starosta obce

*Strana 6/6*

Príloha č.1 k Smernici 01/2015

**EVIDENCIA PODNETOV V ZMYSLE ZÁKONA č. 307/2014 Z.z.**

**o niektorých opatreniach súvisiacich s oznamovaním protispoločenskej činnosti**

|  |  |  |  |  |
| --- | --- | --- | --- | --- |
| **Dátum**  **doručenia**  **podnetu** | **Meno,**  **priezvisko**  **a adresa pobytu oznamovateľa**  **resp.**  **anonymný**  **podnet** | **Predmet podnetu** | **Výsledok preverenia podnetu** | **Dátum skončenia preverenia podnetu** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |